Алег Хмялькоў згадвае шэраг праектаў, пра якія я не чытала і не чула. Сярод тых, што мяне асабліва зацікавілі, “Фестываль народных талентаў Магілёўшчыны”, “Магілёўская лялька ў рэгіянальным строі”, віцебскае абласное свята беларускага арнаменту “Вытокі сімвала”, конкурс традыцыйнай свістулькі “Салавейка-2016” у Віцебску. Шкада, што ведаюць пра такія імпрэзы збольшага работнікі культуры і, па выніках, — прысутныя на справаздачных пасяджэннях. А гэта ж атракцыя для турыстаў, і для навукоўцаў — магчымасць сустрэцца з інфармантамі і намеціць шляхі для далейшага паглыбленага вывучэння! Упэўненая, што ва ўмовах адпаведнага піяру фестывалі займелі б шмат гасцей са сталіцы ды іншых абласцей. Таму хочацца звярнуцца да ўсіх крэатыўшчыкаў на месцах: не будзьце ў гэтым аспекце сціплымі, паведамляйце пра вашы планы, а потым — пра тое, як прайшлі мерапрыемствы, нам у “К”, супрацоўнічайце з мясцовымі і цэнтральнымі СМІ!